
	«  2ος  κύκλος  διαλέξεων Ανοικτού  Πανεπιστημίου  Κύπρου »


	Διάλεξη
του Προέδρου του Τμήματος Φιλολογίας  Πανεπιστημίου Πελοποννήσου Καθηγητή Αρχαίας Ελληνικής Γραμματείας

κ. Βασίλειου Λ. Κωνσταντινόπουλου
Από τη Γραμμική Α΄ στο Ελληνικό Αλφάβητο
στο Σπίτι της Κύπρου


Με τη διάλεξη του Προέδρου του Τμήματος Φιλολογίας του Πανεπιστημίου Πελοποννήσου, Καθηγητή Αρχαίας Ελληνικής Γραμματείας κ. Βασίλειου Λ. Κωνσταντινόπουλου, ο οποίος θα μιλήσει με θέμα Από τη Γραμμική Α΄ στο Ελληνικό Αλφάβητο, αρχίζει την Τετάρτη 7 Φεβρουαρίου 2018 και ώρα 6:30 μ.μ., στο Σπίτι της Κύπρου, Ξενοφώντος 2Α Σύνταγμα, ο 2ος κύκλος διαλέξεων Ανοικτού Πανεπιστημίου Κύπρου.

Μετά την επιτυχή ολοκλήρωση της πρώτης σειράς διαλέξεων τον περασμένο Ιούνιο, ο νέος αυτός κύκλος συνδιοργανώνεται, και φέτος, από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος, και πραγματοποιείται, στο πλαίσιο συνεργασίας και γόνιμης σύμπραξης των τριών φορέων, με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο.

Πρόκειται για μία σημαντική μορφωτική πρωτοβουλία, που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, για την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, και άλλων θεμάτων ενδιαφέροντος, μέσω συντονισμένων πολιτιστικών και εκπαιδευτικών δράσεων, με τη συμμετοχή έγκριτων ομιλητών..

Για το τρέχον ακαδημαϊκό έτος, και μέχρι τον Ιούνιο, θα πραγματοποιηθούν, συνολικά, τέσσερις διαλέξεις, την πρώτη Τετάρτη κάθε μήνα, εκτός Απριλίου. Η παρακολούθηση είναι ελεύθερη. Με την ολοκλήρωση του δεύτερου κύκλου διαλέξεων, βεβαιώσεις παρακολούθησης θα χορηγηθούν από το Ανοικτό Πανεπιστήμιο Κύπρου σε όσους παρακολουθήσουν.

Όπως σημειώνει ο Καθηγητής κ. Βασίλειος Λ. Κωνσταντινόπουλος, τα γραφικά συστήματα που παρουσιάζονται στον Ελλαδικό χώρο εντοπίζονται κατ’ αρχάς στην Κρήτη και κατά σειράν είναι η ιερογλυφική γραφή (1900-1625 π.Χ.) και η Γραμμική Α΄ (1850-1450 π.Χ.), που αποδίδουν μη ελληνική γλώσσα, και η Γραμμική Β΄ (1450-1200 π.Χ.) με 89 σύμβολα και 150 ιδεογράμματα, που καταγράφει ελληνική γλώσσα, όπως απέδειξαν οι εργασίες των Ventris και Chadwick. Επιρροή της Γραμμικής Α΄ και της Γραμμικής Β΄ αναγνωρίζεται στις κυπρομινωικές γραφές και στο κυπριακό συλλαβάριο, που αποκρυπτογραφήθηκε το 1871 από τον George Smith και εμφανίζει την ίδια δομή με τη μυκηναϊκή Γραμμική Β΄. Σε αντίθεση με τη Γραμμική Β΄ που εξέλιπε με την κατάρρευση των μυκηναϊκών κέντρων, το κυπριακό συλλαβάριο χρησιμοποιήθηκε μέχρι την κλασσική εποχή. Όλα τα παραπάνω αλφάβητα ήσαν συλλαβογραφικά. Τον 9ο αιώνα π.Χ. οι Έλληνες παραλαμβάνουν από τους Φοίνικες ένα συμφωνικό αλφάβητο, το οποίο οι Έλληνες μεγαλοφυώς τροποποίησαν σε φθογγικό, προσθέτοντας φωνήεντα, εκλαϊκεύοντας τη χρήση του και αναδεικνύοντάς το σε κυρίαρχο όργανο πολιτισμού.

31 Ιανουαρίου 2018
Ο Βασίλειος Λ. Κωνσταντινόπουλος είναι Καθηγητής Αρχαίας Ελληνικής Γραμματείας και Πρόεδρος του Τμήματος Φιλολογίας του Πανεπιστημίου Πελοποννήσου και Διευθυντής του Προγράμματος Μεταπτυχιακών Σπουδών του αυτού Τμήματος, καθώς και του αντίστοιχου Προγράμματος Μεταπτυχιακών Σπουδών του Ινστιτούτου Βυζαντινών Σπουδών με έδρα τον Μιστρά. Διδάσκει σε Προπτυχιακά και Μεταπτυχιακά Τμήματα Επική Ποίηση, Ιστοριογραφία και Θέματα Δομής και Ύφους του Αρχαίου Ελληνικού Πεζού Λόγου. Σπούδασε Κλασσική Φιλολογία στη Φιλοσοφική Σχολή του Αριστοτελείου Πανεπιστημίου Θεσσαλονίκης και μετεκπαιδεύτηκε στη Φιλοσοφική Σχολή της Κολωνίας, όπου και αναγορεύτηκε διδάκτωρ (Dr. Phil.). Ασχολείται με εκδόσεις και σχόλια αρχαιοελληνικών κειμένων και έχει συγγράψει πλήθος άρθρων και μονογραφιών σε ελληνικά και ξένα περιοδικά. Έργα του είναι: Περικλέους Επιτάφιος Κριτική και Ερμηνευτική Έκδοση, Εισαγωγή στην Αρχαία Ελληνική Ιστοριογραφία Συγκριτική Προσέγγιση των Τριών Ιστορικών της Κλασσικής Περιόδου, Δομή και Λειτουργία των Κλασσικών Γλωσσών, Το Ύφος του Αρχαίου Ελληνικού Πεζού Λόγου, Από την εἰρομένην λέξιν στο Λιτό Ύφος, καθώς επίσης και Από τον Γοργία στον Ισαίο, Τα Αποσπάσματα του Ομηρικού Υπομνήματος του Γραμματικού Ηλιόδωρου, το Ομηρικό Λεξικό του Απολλώνιου Σοφιστή κ.ά., ενώ ασχολείται με την έκδοση των γερμανικών αρχείων της Κατοχής.

